Noodtariewe vir water vanaf Augustus
Kouga sal vanaf Augustus Skedule C-noodtariewe (die derde voorbeeld) implementeer. Die voorbeeld is uitgewerk vir ‘n huishouding wat 27kl water per maand verbruik. Skedule B-tariewe (die tweede voorbeeld) is die afgelope ses maande in gebruik.
Kouga-burgemeester Elza van Lingen het vandeesweek aangekondig dat die munisipaliteit se noodtariewe vir water (skedule C van die goedgekeurde watertariewe) in werking sal tree vanaf 1 Augustus 2017.
Noodtariewe word ook reeds toegepas in die Nelson Mandelabaai Metro, wat hul water vanaf dieselfde damme as Kouga kry.
"Die voortslepende droogte laat ons ongelukkig geen keuse nie," het die burgemeester gesê.
"Water is kosbaar en met die damme wat leegloop, is elke druppel water goud werd. Ons doen ’n ernstige beroep op alle inwoners en besighede om minder water te gebruik, andersins sit ons eersdaags met droë krane.”
"Dis ‘n groot sny. Basies moet ons almal nou 'n kwart minder water as gewoonlik gebruik. Die besparing is nodig sodat die bietjie water wat ons het, so lank moontlik kan hou," het Van Lingen gesê.
Die Kouga-raad het die munisipale area reeds in Mei tot plaaslike rampsgebied verklaar. Skedule B-tariewe en waterbeperkings is sedert die begin van die jaar in werking.
"Die rampsverklaring is sedertdien gepromulgeer wat die munisipaliteit in staat stel om vir noodbefondsing vanaf die provinsiale en nasionale regerings aansoek te doen,” het die burgemeester gesê.